2 ศาตร์ไทย-จีน ชู กระเทียม 4 น้ำสมุนไพรไทย 3 ชาจีน เสริมเกราะป้องกันห่างไกลโรคช่วงเทศกาลตรุษจีน
นายแพทย์เทวัญ ธานีรัตน์ รองอธิบดีกรมการแพทย์แผนไทยและการแพทย์ทางเลือก กล่าวว่า ช่วงเทศกาลตรุษจีนประชาชนมักบริโภคอาหารจำพวกแป้งและเนื้อสัตว์ที่มีไขมันและน้ำตาลสูง อาหารไขมันสูง มีผลกระทบต่อหัวใจ ทำงานหนักก่อให้เกิดปัญหาสุขภาพตามมาและเป็นปัจจัยเสี่ยงเกิดโรคหัวใจและหลอดเลือด โรคความดันโลหิตสูง ไขมันในเลือดสูง โรคเบาหวาน  ทั้งนี้ ศาสตร์การแพทย์แผนไทย แนะนำช่วงตรุษจีนรับประทานสมุนไพรใกล้ตัวในครัวเรือน อย่างกระเทียม เพราะมีเอนไซม์ อัลลิเนส สรรพคุณ ช่วยลดระดับไขมันที่ไม่ดีต่อร่างกาย ลดระดับไตรกลีเซอไรด์ในเลือดและลดความเสี่ยง ของการเป็นโรคหลอดเลือดหัวใจได้ นอกจากนี้ ยังมีน้ำสมุนไพรแนะนำคือ น้ำตรีผลาสรรพคุณ ช่วยลดไขมันในเลือด น้ำกระเจี๊ยบ สรรพคุณ ช่วยลดความดันโลหิตสูง ลดความเหนียวข้นของเลือด ทำให้การไหลเวียนของโลหิตทั่วร่างกายดีขึ้น น้ำตะไคร้ สรรพคุณ ลดความเครียด ขับสารพิษ กรดยูริกออกจากร่างกาย น้ำขิง สรรพคุณ บรรเทาอาการคลื่นไส้ อาเจียน ไมเกรน ช่วยละลาย ลิ่มเลือด เหมาะจะรับประทานในช่วงเทศกาลตรุษจีนนี้ สำหรับศาสตร์การแพทย์แผนจีน มีข้อแนะนำคือ ไม่ควรรับประทานอาหารต่อเนื่องตลอดทั้งวัน และไม่รับประทานอาหารอิ่มจนเกินไป เพราะจะทำให้ม้ามและกระเพาะอาหารทำงานหนัก จึงควรรับประทานอาหารในแต่ละมื้อแต่พออิ่ม และควรดื่มชาสมุนไพร ร่วมด้วย เช่น ชาดอกคำฝอย สรรพคุณ ช่วยลดและป้องกันไขมันอุดตันในเส้นเลือด ลดความดันโลหิต บำรุงหัวใจ ชาปัญจขันธ์ สรรพคุณ ช่วยลดคอเลสเตอรอลชนิด LDL และรักษาสมดุลในการเกิดของไขมัน HDL ลดความเสี่ยงหัวใจวายเฉียบพลัน ช่วยทำให้เกิดกระบวนการเผาผลาญไขมันได้ดี ชาเก็กฮวย มีฤทธิ์ลดระดับความดันโลหิตและช่วยป้องกันโรคหัวใจและหลอดเลือด ทั้งนี้ ควรควบคุมอาหารจำพวกเนื้อสัตว์ที่มีไขมันสูง อาหารรสมัน อาหารรสจัด และถั่ว ที่สำคัญควรรับประทานอาหารที่มีประโยชน์ต่อสุขภาพ เช่น ผักสด เต้าหู้ และอาหารที่มีรสจืด หากมีข้อสงสัย สามารถสอบถามโดยตรงได้ที่ กรมการแพทย์แผนไทยและการแพทย์ทางเลือก หมายเลขโทรศัพท์ 0 2149 5678 และ line @DTAM